5G

5G er en teknologi for femte generasjons mobiltjenester i mobilnett, en etterfølger til 4G, 3G og 2G. Det er (pr 2017) forventet å gi en sammenhengende og sikker IP-basert løsning som skal kunne tilby stemme-, data- og multimediatjenester til brukerne «overalt, uansett tid». 5G ventes, i likhet med LTE, å bli IP-basert. Et 5G kommunikasjonssystem kan tilgjengeliggjøres ved å oppgradere eksisterende kommunikasjonsnettverk. Dette må derfor ikke nødvendigvis bygges fra grunnen av.
En internasjonal gruppe leger og forskere signerte i september 2017 en appell der de advarer mot 5G-teknologien.

Utvikling

Den internasjonale organisasjonen ITU arbeider med standardisering av 5G gjennom prosjektet "IMT for 2020 and beyond". Innen 2020 håper man at hele IMT-2020  spesifikasjonen er på plass.
5G er delt inn i to frekvensområder, ett område under 6GHz og ett mellom 24,25 og 40 GHz.  I Norge har Ice, Telenor og Telia kjøpt rettigheter i 700 MHz-båndet, og Ice har i tillegg kjøpt frekvenser i 2,1 GHz-båndet.  700MHz båndet har vært reservert til det digitale bakkenettet for TV, men ble i november 2015 satt av til mobile tjenester. 
Tre områder har vært pioneer-frekvenser: 700 MHz, 3,4-3,8 GHz og 25-27,5 GHz. Bruk at 700 MHz vil gi god dekning i store områder, og signalene kan nå gjennom mange vegger inn i bygninger. Transportsektoren og helsehjelp vil ha nytte av et slik valg. Ulempen er lave datarater og store basestasjoner. Over, på 25-27.5 GHz, vil hastigheten være god, men rekkevidden kort, og i tillegg har noen frekvenser i området vært brukt til satelittkommunikasjon. På svært høye frekvenser stoppes signalene enkelt, og man trenger fri sikt for å få full hastighet. Dette vil også kreve et tett nettverk med sendere som er spekulert til å bli så tett som annenhver lyktestolpe. Refleksjoner gjør det mulig å få signal med redusert hastighet. 
Under OL i Pyeongchang ble 5G forsøkt, bl.a. til overføring fra kamearer, og det ble gjort forsøk med selvkjørende biler og busser via 5G.
Qualcomm laget i 2016 er modem for kommunikasjon via 28 GHz båndet med 800 MHz støtte, som støttet hastigheter på 35.46 Gb/s, altså 35 ganger mer enn 4G+. Telenor demonstrerte 20. mars 2017 5G sammen med Huawei, og oppnådde en makshastighet på 71,18 Gb/s - noe som ble sammenlighet med LTE (og ikke LTE-Advanced) og ble sagt å være 700 ganger raskere enn 4G.

Bruk

Smart hjemme-elektronikk, eller «Tingenes internett», er et av områdene der det forventes mye av 5G. Teknologien gjør det mulig å ha opp til en million enheter tilkoblet per kvadratkilometer, og alt fra små sensorer som må spare batteri til selvkjørende biler forventes å måtte håndteres av samme nett.
Mulighet for skivedeling av nettverket gjør at viktige data kan overføres for seg selv uavhengig av om andre deler av nettet har stor trafikk. Lav responstid gjør at selvkjørende biler eller fjernstyrte kirurgiske roboter på sykehus er realistiske bruksområder. Telia, som sammen med Ericsson i oktober 2016 var først i Europa til å teste 5G , ser for seg at 5G kan legge til rette for roboter fordi de raskt kan kommunisere med hverandre og omverden. Telenor tenker å bruke 5G for å videoovervåke merder med oppdrettsfisk.